Δηλωση αξιοπιστιασ

(2003/C 316/02)

I. Σύµφωνα µε τις διατάξεις του άρθρου 248 της συνθήκης, το Συνέδριο εξέτασε τους ετήσιους ενοποιηµένους λογαριασµούς(1) των Ευρωπαϊκών Κοινοτήτων για το οικονοµικό έτος που έκλεισε στις 31 Δεκεµβρίου 2002. Δενήργησε τον έλεγχό του σύµφωνα µε τις µεθόδους και τα πρότυπα ελέγχου που εφαρµόζει. Αυτά βασίζονται στα διεθνή πρότυπα, προσαρµοσµένα στο κοινοτικό πλαίσιο. Με τον έλεγχο αυτό, το Συνέδριο συγκέντρωσε επαρκή στοιχεία προκειµένου να τεκµηριώσει τη γνώµη του. Όσον αφορά τους ιδίους πόρους, η εµβέλεια των ελεγκτικών εργασιών του Συνεδρίου είναι περιορισµένη(2).

Αξιοπιστία των λογαριασµών

II. Κατά τη γνώµη του Συνεδρίου, οι ετήσιοι ενοποιηµένοι λογαριασµοί των Ευρωπαϊκών Κοινοτήτων και οι προς υποστήριξή τους σηµειώσεις καταρτίστηκαν σύµφωνα µε τις διατάξεις του δηµοσιονοµικού κανονισµού της 21ης Δεκεµβρίου 1977 καθώς και µε τις λογιστικές αρχές, κανόνες και µεθόδους που παρατίθενται στα παραρτήµατα των ενοποιηµένων οικονοµικών καταστάσεων(3). Με την επιφύλαξη των επιπτώσεων των παρατηρήσεων που διατυπώνονται στα στοιχεία α) έως δ) κατωτέρω και της παρατήρησης που εκφράζεται στο σηµείο ΙΙΙ, οι εν λόγω οικονοµικές καταστάσεις αντικατοπτρίζουν πιστά τα έσοδα και τις δαπάνες των Κοινοτήτων για το προαναφερθέν οικονοµικό έτος, καθώς και τη δηµοσιονοµική κατάστασή τους στο τέλος του έτους αυτού:

α) ελλείψει επαρκών πιστώσεων του προϋπολογισµού, νοµικές αναλήψεις υποχρεώσεων ύψους 820 εκατοµµυρίων ευρώ περιλαµβάνονται µεταξύ των εκτός ισολογισµού αναλήψεων υποχρεώσεων·

β) το τµήµα του µεριδίου (240 εκατοµµύρια ευρώ) που έχει κληθεί να καταβάλει η Επιτροπή στο πλαίσιο της συµµετοχής της (520 εκατοµµύρια ευρώ) στο κεφάλαιο της κοινής επιχείρησης Galileo δεν εµφανίζεται ως τέτοιο στο ενεργητικό του ισολογισµού·

γ) οι µεταβατικοί λογαριασµοί ύψους 91,1 εκατοµµυρίων ευρώ και 714,9 εκατοµµυρίων ευρώ που εµφανίζονται στο ενεργητικό και στο παθητικό του ισολογισµού αντίστοιχα θα έπρεπε να αναταξινοµηθούν µεταξύ των διαφόρων άλλων θέσεων του ισολογισµού ή του λογαριασµού διαχείρισης, ανάλογα µε τη φύση των στοιχείων που τους συνθέτουν·

δ) ελλείψει αποτελεσµατικών διαδικασιών εσωτερικού ελέγχου για τα διάφορα έσοδα και τις πραγµατοποιηθείσες προκαταβολές, το Συνέδριο δεν µπορεί να εξακριβώσει την ορθότητα και την πληρότητα της καταγραφής των πράξεων που αφορούν τη θέση των διαφόρων οφειλετών.

III. Όπως και στο παρελθόν, οι επιφυλάξεις που διατυπώνει το Συνέδριο οφείλονται στο κοινοτικό λογιστικό σύστηµα που δεν έχει σχεδιαστεί κατά τρόπο ο οποίος να εγγυάται την πλήρη καταγραφή των στοιχείων του ενεργητικού. Στο πλαίσιο αυτό, το Συνέδριο επισηµαίνει ότι, στις 17 Δεκεµβρίου 2002, η Επιτροπή ενέκρινε σχέδιο δράσης σχετικά µε τον εκσυγχρονισµό του λογιστικού συστήµατος των Ευρωπαϊκών Κοινοτήτων. Το εν λόγω σχέδιο δράσης αναµένεται να παραγάγει τα πλήρη αποτελέσµατά του από το οικονοµικό έτος 2005.

Νοµιµότητα και κανονικότητα των υποκειµένων πράξεων

IV. Λαµβανοµένων υπόψη των αποτελεσµάτων των ελέγχων του, το Συνέδριο εκτιµά ότι οι πράξεις που υπόκεινται των ετήσιων ενοποιηµένων λογαριασµών των Ευρωπαϊκών Κοινοτήτων είναι, στο σύνολό τους, νόµιµες και κανονικές όσον αφορά τα έσοδα, τις αναλήψεις υποχρεώσεων, τις διοικητικές δαπάνες και την προενταξιακή βοήθεια, µολονότι στην τελευταία περίπτωση τα συστήµατα ελέγχου και εποπτείας χρειάζονται ιδιαίτερη ενίσχυση.

V. Όσον αφορά τις λοιπές πληρωµές, το Συνέδριο δεν µπορεί να παράσχει αυτή τη διαβεβαίωση. Πράγµατι:

α) ως προς το ΕΓΤΠΕ - τµήµα Εγγυήσεων, οι πληρωµές επηρεάστηκαν και πάλι σε σηµαντικό βαθµό από σφάλµατα. Οι αροτραίες καλλιέργειες είναι λιγότερο εκτεθειµένες σε κινδύνους σφαλµάτων από ό,τι πριµοδοτήσεις που χορηγούνται για ζώα, ενώ οι λοιπές κατηγορίες δαπανών, που δεν υποβάλλονται στο ολοκληρωµένο σύστηµα διαχείρισης και ελέγχου (ΟΣΔΕ), παρουσιάζουν µεγαλύτερο κίνδυνο σφάλµατος, αποτελώντας συγχρόνως αντικείµενο λιγότερο επαρκών ελέγχων·

β) ως προς τις διαρθρωτικές ενέργειες, παρά τη βελτίωση των συστηµάτων και ελέγχων εποπτείας κυρίως σε επίπεδο Επιτροπής, σε επίπεδο κρατών µελών παρουσιάζονται σφάλµατα της αυτής φύσης και συχνότητας µε τα προηγούµενα έτη·

γ) ως προς τις εσωτερικές πολιτικές, οι συναλλαγές εξακολουθούν να επηρεάζονται από σηµαντικά σφάλµατα νοµιµότητας και κανονικότητας. Όσον αφορά τα ερευνητικά προγράµµατα-πλαίσια, υπάρχει σοβαρό ενδεχόµενο τα σφάλµατα αυτά να εξακολουθήσουν να υφίστανται, εάν δεν αναθεωρηθούν οι κανόνες που διέπουν τα προγράµµατα·

δ) ως προς τις εξωτερικές δράσεις, εξακολουθούν να υπάρχουν οι παρατυπίες που είχαν διαπιστωθεί στο παρελθόν σε τοπικό επίπεδο. Λόγω της διαδικασίας διοικητικής αποκέντρωσης, η οποία εξακολουθεί να βρίσκεται σε εξέλιξη, τα συστήµατα και οι έλεγχοι εποπτείας δεν εγγυώνται στην Επιτροπή τη νοµιµότητα και την κανονικότητα των πληρωµών σε επίπεδο οργανισµών υλοποίησης των σχεδίων ανάπτυξης.

8 και 9 Οκτωβρίου 2003

Juan Manuel FABRA VALLÉS

Πρόεδρος

Ευρωπαϊκό Ελεγκτικό Συνέδριο

12, rue Alcide De Gasperi, L-1615 Luxembourg

(1) Πρόκειται για τις "ενοποιηµένες καταστάσεις που αφορούν την εκτέλεση του προϋπολογισµού" και για τις "ενοποιηµένες οικονοµικές καταστάσεις" που αποτελούν τον τόµο I των ετήσιων λογαριασµών των Ευρωπαϊκών Κοινοτήτων για το οικονοµικό έτος 2002.

(2) Πράγµατι, οι έλεγχοι του Συνεδρίου, αφενός, αφορούν τις µακροοικονοµικές στατιστικές, των οποίων τα υποκείµενα στοιχεία δεν µπορούν να υποβληθούν σε άµεσο έλεγχο, και, αφετέρου, δεν µπορούν να καλύψουν τις εισαγωγές που διέφυγαν της επίβλεψης των τελωνείων.

(3) Βλέπε παράρτηµα 1, τόµος 1 των οριστικών λογαριασµών των Ευρωπαϊκών Κοινοτήτων για το οικονοµικό έτος 2002.